Shalom! Tervetuloa seuraamaan Veahavta et Israel -ohjelmaa.
Se tarkoittaa: Sinä rakastat Israelia.
Tri Baruch Korman selittää nyt puolen tunnin ajan Raamattua.
Hän on vanhempi luennoitsija Zera Avraham -instituutissa Israelissa.
Kurssit ovat hepreaksi, mutta hän opettaa kerran viikossa englanniksi.
Saat lisätietoa Israelin-työstämme sivuiltamme LoveIsrael.org.
LoveIsrael.org.
Baruch, ole hyvä.
Haluatko olla väkevästi Jumalan käytössä?
Silloin sinun pitää tehdä oikeita päätöksiä.
Se tarkoittaa, että sinun pitää painaa Raamatun periaatteet sydämeesi, -
ei niin, että ainoastaan tunnet ne, -
vaan niin, että kun olet sitoutunut niihin, ne muuttavat elämäsi.
Olemme nyt tutkimassa Danielin kirjan lukua 1.
Näimme Danielin tekevän juuri niin.
Hän päätti lujasti sydämessään, ettei hän yritä pelastaa itse itseään -
eikä turvaudu ihmisten keinoihin, -
vaan pysyy uskollisena Jumalalle äärimmäisen uskottomassa paikassa.
Mitä tarkoitan sillä? Daniel oli Juudan poikia, -
mutta hän ei ollut Juudeassa.
Hän oli tavannut rukoilla temppelissä, mutta nyt temppeliä ei ollut.
Kaikki, mitä Daniel piti pyhänä, kuten oleminen Israelin maassa -
ja rukoileminen Jumalan temppelissä Jerusalemissa, oli loppunut.
Kaikki oli viety pois. Nyt Daniel oli vieraassa maassa -
hyvin jumalattomassa tilanteessa.
Monet ajattelisivat tällä tavalla.
He sanoisivat: "Roomassa roomalaisten tavalla."
Niin suuri enemmistö Juudan lapsista toimikin.
He sulautuivat ja alkoivat elää kuin babylonialaiset.
He yrittivät parhaansa niissä olosuhteissa.
He päättivät sulautua ja sopeutua babylonialaiseen kulttuuriin.
Viime viikolla puhuimme Danielista ja kolmesta hänen ystävästään.
Ystävien nimet olivat Hananja, Miisael ja Asarja.
Nämä nuorukaiset päättivät olla uskollisia Jumalalle.
He tajusivat, etteivät Jumalan olemassaoloa -
vahvista näkymättömät asiat, vaan se tosiasia, että maailma on olemassa.
Jumala on maailman Luoja.
Niin kauan kun maailma pysyy, se todistaa, että Jumalakin on olemassa.
Ja jos Jumala on olemassa, meidän tulee olla uskollisia Hänelle.
Daniel siis päätti lujasti sydämessään, ettei hän saastuta itseään -
kuninkaan herkkuruoalla ja juomalla.
Pääsimme tähän viime viikolla. Otapa Raamattusi esiin.
Lue kanssani Daniel 1, jae 9.
Daniel anoi hoviherrojen päälliköltä, esimieheltään, -
ettei hänen tarvitsisi saastuttaa itseään. Huomaa jae 9.
"Ja Jumala salli Danielin..."
Juuri Danielin sitoutuminen Raamatun totuuteen -
sai Jumalan toimimaan hänen elämässään.
Joku voi pohtia, manipuloiko Daniel Jumalaa.
Voimmeko pakottaa Jumalan tekoihin? Emme. Hän on suvereeni.
Mutta ota onkeesi tärkeä hengellinen totuus.
Jumala on asettanut hengellisiä lakeja ja myös luonnonlakeja.
Puhutaanpa hetki hengellisistä laeista.
Jumala on sanonut: "Tällä tavalla minä vastaan."
"Jos teette A:n, siitä on tuloksena B."
"Jos teette C:n, tuloksena on D."
Me emme pakota Jumalaa tekoihin. Jumala on asettanut käskyn voimaan.
Hän on pannut lain liikkeelle.
Kun me päätämme olla saastuttamatta itseämme -
emmekä mukaudu ja omaksu maailman luonnetta -
vaan pysymme uskollisina Jumalan luonteelle, -
Jumala tekee jotain elämässämme. Puhuimme siitä viimeksi.
"Ja Jumala salli Danielin saada suosion." Sana on 'chesed'.
Useimmiten 'chesed' on käännetty 'armoksi', -
'laupeudeksi' tai 'suosioksi'.
Tämä suurenmoinen esimerkki opettaa meille armon tarkoituksesta.
Armon tarkoitus ei ole ainoastaan pelastaa. Armo toki pelastaa.
Armossa on muitakin näkökulmia.
Sana 'chesed' on tutkijoiden mukaan liittosana. Mitä se merkitsee?
Jumalalla ei ole velvollisuutta eikä pakkoa antaa meille armoa.
Emme ansaitse armoa.
Mutta kun taivumme noudattamaan Raamatun totuuksia elämässämme, -
Jumala ryhtyy toimiin ja antaa meille armon.
Ja minkä tyyppisestä armosta nyt puhun?
Armosta, jolla on liittoluonne.
Armo tässä yhteydessä on sitä, mitä Jumala antaa -
toteuttaakseen liittotarkoituksensa, -
sen, mitä Hän tahtoo saada aikaan elämässämme, -
niin että Hänen lupauksestaan, siunauksistaan ja tahdostaan -
tulee todellisuutta. Jumala ryhtyy siis toimiin, jotta toteutuisi se, -
mitä Hän tahtoo saada aikaan Danielissa ja Danielin kautta.
Jumala antaa paitsi armon, myös laupeuden.
Tämä on suosion idea.
Daniel sai suosion esimiehensä, hoviherrojen päällikön, edessä.
Jae 10. Mitään ei ollut tapahtunut.
Jumala oli ryhtynyt toimiin, mutta kukaan ei vielä nähnyt vaikutuksia.
Nyt näemme, mitä tapahtuu. Jae 10.
"Mutta hoviherrain päällikkö sanoi Danielille: 'Minä pelkään, -
että jos herrani [ei Israelin Jumala, Herra], -
kuningas, joka on määrännyt teidän ruokanne ja juomanne...'"
Hoviherrojen päällikkö sanoi: "Minä pelkään Nebukadnessaria."
"Nebukadnessar on sanonut minulle, mitä antaa teille ruoaksi ja juomaksi."
"Nyt te kieltäydytte siitä."
Jae jatkuu: "[jos kuningas] huomaa teidän kasvonne laihemmiksi -
[jos kasvonne ovat laihemmat] -
kuin muiden ikäistenne nuorukaisten..."
Päällikkö on vakuuttunut lopputulemasta.
"..niin te saatatte minun pääni vaaraan kuninkaan edessä."
Hän sanoo, ettei hänen ole järkeä tehdä niin.
"Miksi niskoittelisin kuningasta vastaan?"
"Jos hän huomaa, ettette näytä siltä kuin pitäisi, siltä kuin muut, -
hän kysyy, miksi. Sitten minun pitää kertoa: -
'Siksi kun ette syöneet samaa ruokaa kuin muut.'"
"Ja minun pitää sanoa: 'En totellut käskyäsi.'"
"Lopputulos on se, että menetän pääni."
Jae 11. "Silloin Daniel sanoi katsastajalle [meltsarille]..."
Sana 'meltsar' tarkoittaa 'valvojaa'. Nykyhepreassa se on 'tarjoilija'.
Tässä se tarkoittaa 'valvojaa'. Hän kuului luultavasti väliportaaseen.
"Silloin Daniel sanoi katsastajalle [valvojalle], -
jonka hoviherrain päällikkö oli määrännyt pitämään silmällä -
Danielia, Hananjaa, Miisaelia ja Asarjaa".
Jae 12, Daniel sanoo näin: -
"Koettele palvelijoitasi kymmenen päivää, -
ja annettakoon meille ['ze', kasviksia, hedelmiä ja vihanneksia] -
syödäksemme ja vettä juodaksemme."
"Sitten tarkastettakoon sinun edessäsi, miltä me näytämme -
ja miltä näyttävät ne nuorukaiset, jotka syövät kuninkaan pöydän ruokaa..."
Niin kuin oli määräys.
"...ja tee sitten palvelijoillesi sen mukaan, mitä silloin havaitset."
Daniel siis ehdottaa kymmenen päivän kokeilua.
"Anna muille juuri niin kuin kuningas käskee. Mutta meille..."
Hän tarkoittaa kolmea miestä, -
Hananjaa, Miisaelia ja Asarjaa, sekä itseään, Danielia.
"Anna meille vain vihanneksia, hedelmiä ja vettä."
"Sitä, mitä maahan kylvetyistä siemenistä saadaan."
"Anna meidän syödä vain sitä, ja verrataan sitten."
Jae 13: "...tee sitten palvelijoillesi sen mukaan, mitä silloin havaitset."
Jae 14. Tässä on ihme.
Sillä siinä ei ollut järkeä. Miksi ottaa riski?
Mutta mies otti. Jae 14.
"Ja hän kuuli heitä tässä asiassa ja koetteli heitä kymmenen päivää."
Jae 15. "Mutta kymmenen päivän kuluttua -
havaittiin heidät muodoltaan kauniimmiksi -
ja ruumiiltaan lihavammiksi kuin yksikään niistä nuorukaisista, -
jotka söivät kuninkaan pöydän ruokaa."
Tässä näemme Danielin ja kolme hänen ystäväänsä.
Muista ne kolme. He ovat tärkeitä myöhemmin.
He tekivät jotain. Mitä se oli? He kunnioittivat Jumalan Sanaa.
He noudattivat ruokasäädöksiä.
Heprean sana on 'kashrut' tai tutummin 'kosher'.
Välttyäkseen syömästä jotain, mikä rikkoo Jumalan Sanaa, -
he söivät ainoastaan vihanneksia ja hedelmiä ja joivat ainoastaan vettä.
He eivät näet halunneet rikkoa Jumalan Sanaa.
Sanon tässä välissä jotain.
En tiedä miksi, mutta kosher on todellinen este monille ihmisille.
He ovat sitä mieltä, ettei sillä ole mitään merkitystä.
Mutta meidän täytyy muistaa Raamatun sanoma, -
että Jumala, Jeshua, Messias Jeesus, on sama eilen, tänään ja ikuisesti.
Uskon Messiaan jumaluuteen. En usko, että Isä Jumala muuttuu.
Ei ole olemassa VT:n Jumalaa ja UT:n Jumalaa. On vain yksi Jumala.
Emme nykypäivänä ole lain alla.
Mutta tulee ymmärtää kashrutin, ruokasäädösten, periaatteet.
Ne opettavat erään oleellisen asian: Jumala määrää kaiken.
Muistakaa Eeva, Havva, Eedenin paratiisissa.
Hän katsoi hedelmää, josta Jumala oli sanonut: "Älkää syökö sitä", -
ja Raamattu sanoo hänen nähneen, että se oli hyvä syödä.
Se oli Eevan mielipide, ei Jumalan. Ja se toi Eevan elämään kuoleman.
Kashrut-lait eli ruokasäädökset, kosher-lait, opettavat meille, -
että Jumala on johdossa.
Noudatamme Hänen Sanaansa.
Siksi aina kun syömme jotain, meidän tulee kysyä itseltämme, -
onko se sallittua vai kiellettyä.
Mikä on sen tarkoitus? Tyhmä toimii näin: -
Hän ajattelee, että ruokasäädöksillä on fyysinen tarkoitus.
Niistä voi olla fyysistä hyötyä tai sitten ei.
Mutta raamatullisesta näkökulmasta ruokasäädöksillä on tärkeä opetus.
Se on alistuvuus. Me teemme niin kuin Jumala sanoo.
Se opettaa meille itsekuria, -
niin että kysymme ruoan ja kaiken muunkin suhteen, -
onko harkitsemani teko, sana tai toiminta sallittu vai kielletty -
Jumalan mukaan.
Se opettaa itsekuria.
Saatamme pitää sitä mitättömänä, mutta sillä on valtaisia seurauksia.
Ei voi sanoa: "Se on vain Vanhaa testamenttia."
Käsite 'Vanha testamentti' on ihmisen keksintö.
Katson tätä kirjaa. Siinä on Vanha ja Uusi testamentti.
Mutta katson tätä kirjaa ja sanon: "Tämä on Jumalan Sana, Raamattu."
Vain typerys sanoo: "Se on Vanhaa testamenttia, joten se ei koske minua -
eikä sillä ole merkitystä." Totta kai sillä on merkitystä.
Opimme tärkeän periaatteen. Tee sitä, mikä Jumalan mukaan on sallittua.
Karta sitä, minkä Jumala on sanonut olevan kiellettyä.
Kun teemme niin, se on kutsu tuoda Jumala elämäämme.
Sen näemme tässä. Jumala alkoi toimia Danielin elämässä.
Katsotaan vielä jaetta 15.
"Mutta kymmenen päivän kuluttua -
havaittiin heidät muodoltaan kauniimmiksi [tov] -
ja ruumiiltaan lihavammiksi kuin yksikään niistä nuorukaisista, -
jotka söivät kuninkaan pöydän ruokaa."
Jae 16. "Ja niin katsastaja [meltsar] -
jätti pois heille määrätyn ruuan -
ja heidän juotavansa viinin -
ja antoi heille vihannesruokaa."
Tai hedelmiä. Sana tarkoittaa: "siemenistä tulevaa".
Jae 17.
"Ja Jumala antoi näille neljälle nuorukaiselle -
taidon [ja älyn] käsittää kaikki kirjoitukset [kirjat, kaikki aiheet] -
ja kaiken viisauden; -
ja Daniel [koska hän teki näin] ymmärsi [Jumalan vaikutuksesta] -
myös kaikkinaiset näyt ja unet."
Huomaa, mitä Jumala teki näille neljälle miehelle, -
jotka eivät saastuttaneet itseään kielletyllä ruoalla. Mitä Hän teki?
Hän vaikutti heidän elämässään yliluonnollisesti antaakseen heille, -
mitä he tarvitsevat ollakseen hyödyksi Jumalalle.
Sen tulisi olla ykkösaiheemme: "Jumala, haluan olla käytössäsi."
"Haluan menestyä."
Kuten olen monesti sanonut, menestyksestä ei kerro pankkitili, -
asunnon koko tai auton hinta.
Menestys on sitä, että täyttää elämässään Jumalan tahdon.
Sitä on menestys.
Jumala toimi, koska he olivat sitoutuneita Häneen -
asioissa, joita saatamme pitää vähäisinä. Ruokavaliossa.
Älkääkä erehtykö.
Kymmenen päivän ajan he joivat vettä ja söivät hedelmiä ja vihanneksia, -
mutta se laski perustuksen kolmelle vuodelle, -
jolloin he söivät ainoastaan kasviksia ja joivat vettä. Kolme vuotta.
Ja lopussa yliluonnollisesti he näyttivät erilaisilta.
Heidät huomattiin paremmiksi ja terveimmiksi.
Ehkä kosher-ruokavaliolla on hyödyllisiä terveysvaikutuksia.
Mutta tässä korostetaan heidän hengellistä tilaansa.
Heidät varustettiin. Katsotaan taas tekstiä.
Jae 17. "Ja Jumala antoi näille neljälle nuorukaiselle -
"taidon [ja älyn tai kyvyn] käsittää -
kaikki kirjoitukset [kirjat, alat, aiheet] ja kaiken viisauden; -
ja Daniel ymmärsi myös kaikkinaiset näyt ja unet."
Jae 18. "Kun sitten ne päivät [kolme vuotta] olivat kuluneet, -
joiden jälkeen kuningas oli käskenyt tuoda heidät esiin, -
niin hoviherrain päällikkö toi heidät Nebukadnessarin eteen."
Jae 19. "Kun nyt kuningas keskusteli heidän kanssaan, -
ei ollut heidän joukossansa yhtäkään..."
Kuningas siis katsasti kaikki mutta ei löytänyt yhtäkään -
"Danielin, Hananjan, Miisaelin ja Asarjan vertaista.
"Niin he tulivat kuninkaan [eteen]."
Se tarkoittaa, että he paitsi palvelivat kuningasta, -
heidät myös tuotiin kuninkaan lähelle. Se on avainasia.
Se tarkoittaa, että heistä tuli hänen uskottujaan. Hän luotti heihin.
Heille annettiin ylempiarvoinen asema tässä maailmassa -
mutta Jumalan tarkoituksia varten.
Kysyn teiltä: Oletko valmis kieltämään itseltäsi -
hienommat ja maukkaammat asiat, joita tämä maailma tarjoaa, -
jottet saastuttaisi itseäsi Jumalan edessä?
Nämä neljä miestä olivat.
Näemme, että tiedämme jopa heidän nimensä -
mutta varhain tässä luvussa, jakeessa 15, -
itse asiassa jakeessa 16, -
mainitaan numero neljä.
Neljä on globaali numero. Emme nyt ehdi selittää sitä.
Kun numero neljä mainitaan, kuten maan neljä tuulta, -
tavallisesti neljällä tarkoitetaan maailmaa.
Tässä näemme, että näillä neljällä henkilöllä -
sekä heidän toiminnallaan on maailmanlaajuisia vaikutuksia.
Näiden miesten toiminta on esimerkki meille edelleen, ja tutkimme sitä yhä.
Jae 20.
"Ja kaikissa viisautta ja ymmärrystä vaativissa asioissa, -
joita kuningas heiltä kyseli, hän havaitsi heidät -
kymmentä vertaa etevämmiksi..."
Verrattuna ei vain muihin nuorukaisiin, kilpailijoihinsa, vaan: -
"...kymmentä vertaa etevämmiksi kuin kaikki tietäjät [chartumim]"...
Sana 'chartumim' esiintyy tavallisemmin 2. Moos. kirjassa.
He olivat faraon viisaita ja tietäjiä.
Samaa sanaa käytetään viisaista ja loitsijoista.
Heillä oli yliluonnollinen voima.
Kuningas havaitsi heidät kymmenen kertaa paremmaksi kuin tietäjät, -
astrologiaan perehtyneet -
ja kaikki, jotka olivat hänen valtakunnassaan.
Jae 21. "Ja Daniel oli siellä -
kuningas Kooreksen [Kyyroksen] -
ensimmäiseen vuoteen asti."
Mikä siinä on tärkeää?
Kyyroksen ensimmäisenä vuotena Babylonian pakkosiirtolaisuus päättyi.
Daniel oli siis johtavassa asemassa, kuninkaasta seuraava.
Hän pystyi vaikuttamaan -
samalla tavalla kuin Joosef vaikutti faraoon ja Egyptiin.
Danielin asema oli samanlainen.
Hän hoiti kaikkea Nebukadnessarin puolesta.
Nebukadnessar luotti häneen.
Ja lisäksi Daniel pystyi asemassaan vaikuttamaan muihin.
Muihin, jotka oli tuotu Juudasta -
mutta jotka eivät olleet sitoutuneet samalla lailla.
Jumala siis käytti Danielia väkevällä tavalla.
Haluatko sinä olla Jumalan käytössä väkevällä tavalla?
Haluatko olla siellä, minne Jumala haluaa asettaa sinut, -
jotta voit täyttää, et omaa tahtoasi itsekkäissä pyrkimyksissä, -
vaan valtakunnan tarkoitukset?
Nykyään harvinaista, että ihminen haluaa ja kokee sitä. Miksi sanon niin?
Se johtuu kaikesta väärästä opetuksesta, jota nykyään opetetaan.
On olemassa menestysevankeliumi.
On koko se opetus, että Jumala antaa, mitä sydämemme kaipaa.
Mikä eksyttävä virke!
Jumala ei halua antaa sydämemme kaipuita, vaan uuden sydämen.
Hän haluaa, että otat kaipuusi, unelmasi, tahtosi ja tavoitteesi.
Tiedätkö, mikä on niiden paikka? Ne tulisi naulita ristille. Miksi?
Koska Jumalalla on jotain parempaa.
Kun Hän puhuu sydämen kaipuiden antamisesta, se tarkoittaa, -
että Jumala asettaa sydämeesi Hänen omia kaipuitaan.
Eikö ole hieno virke?
Kuulin pastori Robert Morrisin opettavan siitä Texasissa.
Mikä ihmeellinen ilmestys!
Kun laitamme asiat kuntoon Jumalan kanssa, -
Jumala panee sydämeemme oikeat kaipuut.
Silloin elämästä tulee mielenkiintoista.
Silloin meistä voi tulla vastaanottajia Hänen voimalleen, -
Pyhän Hengen voitelulle, jotta voimme olla Hänen käytössään.
Kun jatkamme kirjaa eteenpäin, näemme, -
miten Jumala käytti näitä miehiä -
viedäkseen eteenpäin perintöään. Mitä tarkoitan?
Se tarkoittaa niiden tarkoitusten ja suunnitelmien eteenpäin viemistä, -
jotka ulottuvat aina Aabrahamiin asti, -
niin että niistä tulee todellisuutta tässä maailmassa.
Nämä neljä miestä olivat siinä tärkeä lenkki.
Sopiiko kuvaus sinuun?
Oletko palava, sitoutunut, kiinnostunut Jumalan asioita kohtaan?
Jos olet, tulet tutkimaan elämääsi Pyhän Hengen johdatuksessa.
Ja kaiken, mikä ei miellytä Häntä eikä palvele Hänen tarkoituksiaan, -
sinä heität pois Jumalan avulla, -
Jumalan valaistuksessa, voimassa. Sinä hylkäät sen elämästäsi.
Nämä henkilöt olivat päättäneet lujasti olla sellaisia, -
jotka uuteen maahan siirrettyinä eivät elä uudella, erilaisella tavalla.
Ei. He halusivat ottaa Jumalan kuningaskunnan, Juudan, totuuden -
ja sen kuningaskunnan lait, tooran, -
ja osoittaa sitä ihmisille ympärillään.
Luvun 1 lopussa näemme, että he olivat uskollisia Jumalalle -
ja elivät kiitoksen ansaitsevaa elämää, joka miellytti Jumalaa.
Teksti sanookin jakeessa 9, -
että Jumala alkoi toimia heidän elämässään.
Koska he päättivät olla saastuttamatta itseään, Jumala antoi heille armon, -
laupeuden, suosion, -
viisautta, ymmärrystä ja yliluonnollisia kykyjä.
Nämä kyvyt, muutokset ja siunaukset, joita Jumala heihin vuodatti, -
eivät jääneet huomaamatta. Tähtäin kirjassa on yksinkertainen.
Nebukadnessarin piti kuulla Jumalasta.
Tämä mies oli ylpeä. Hänellä oli niin paljon valtaa, -
että hän luuli johtavansa kaikkea ja että hänen sanansa on laki.
Hänellä ei ollut oikeanlaista käsitystä todellisesta, elävästä Jumalasta.
Hän ei ollut nöyrä Jumalan edessä. Hän ei kuunnellut.
Hän ei etsinyt ilmestystietoa.
Hän luuli, että hän on lähde ja hänen sanansa ilmestys.
Ja mitä tapahtuu? Periaate on tämä.
Jumala muutti nämä neljä miestä, jotta he voisivat muuttaa Nebukadnessarin.
Eli jotta Jumala heidän kauttaan voisi synnyttää muutoksen tässä miehessä.
Niin Jumala tahtoo tehdä meissä kaikissa.
Meidän pitää olla niitä, jotka rukoilevat: "Jumala, muuta minut, -
jotta voit minun kauttani muuttaa muiden sydämen."
"Että vedät muita puoleesi, -
niin että heistä tulee hyödyllisiä astioita ja työkaluja tässä maailmassa-
sinun tarkoituksiasi varten."
Päätän sanomalla näin. Kun tästä tulee sinun rukouksesi -
ja siitä tulee todellisuutta elämässäsi, tiedätkö, mitä tapahtuu?
Asiat muuttuvat hyvin erilaisiksi. Näet asioita eri näkökulmasta.
Riiput kiinni asioissa eri tavalla.
Et hermoile, et murehdi etkä pelkää asioita.
Vaellat Pyhän Hengen voitelussa.
Sinulla on varmuus, että olet Jumalan kanssa -
ja Jumalan totuus ja voitto tulevat ilmi.
Ensi viikkoon, Jumalan siunausta!
Jos sanoma siunasi sinua, jaa sitä muillekin.
Liity seuraamme viikoittain samaan aikaan samalla kanavalla.
Lisätietoja meistä on sivustollamme LoveIsrael.org.
Siellä on artikkeleita ja Baruchin opetusta videoina, -
joita voi ladata tai katsoa suoratoistona.
Ensi viikkoon! Herra sinua siunatkoon Messiaassa Jeshuassa, Jeesuksessa,-
vaeltaessasi Hänen kanssaan. Shalom Israelista!
Suomennos: Marianne Tenetz